open-index/open-wikipedia-markdown huggingface dataset:
הפיגוע בנמל התעופה בן-גוריון (1976)

**הפיגוע בנמל התעופה בן-גוריון** התרחש ביום שלישי, 25 במאי 1976. תיק יד שנשא נוסע שהגיע לנמל התעופה בטיסה מאוסטריה והכיל חומר נפץ התפוצץ בעת שקצינת ביטחון עמדה לבדוק אותו. עקב הפיצוץ נהרגו הקצינה ובעל התיק ונפצעו שבעה אנשים.

## הפיגוע
הפיגוע התרחש בשעה 14:30 בטרמינל 1. הנוסע בעל התיק, כבן 20, נשא דרכון הולנדי על שם הוגו מולר. הוא הגיע לישראל בטיסת אוסטריאן איירליינס מהעיר וינה. הוא עורר את חשדם של אנשי ביטחון בנמל שכן היה מגודל שיער, לבש בגדים מרופטים והתנהג בצורה מבולבלת. שניים מהם נכנסו עמו לחדר בדיקות שנמצא באולם הנוסעים הנכנסים כדי לבדוק את תיקו. כאשר פתח הנוסע את התיק התפוצץ מטען חומר נפץ שהוסתר בו ויצר גל הדף חזק. הנוסע וקצינת הביטחון שעמדה לידו נהרגו. קצין הביטחון השני שנמצא בחדר, אבירם גינת, נפצע קשה. עוד שישה אנשים נפצעו. נזק נגרם לבניין הטרמינל. בקרבת חדר הבדיקות המתינו כמאה איש לבדיקת דרכונים, והתפוצצות התיק בתוך החדר מנעה מספר גדול יותר של נפגעים.

בסריקות שנערכו לאחר ההתפוצצות אותרה מזוודה שהייתה שייכת לבעל התיק שנהרג. גם היא הכילה חומר נפץ. היא הועברה לבור ביטחון ופוצצה שם ללא נפגעים. עוד שתי מזוודות חשודות פוצצו באמצעות חומרי נפץ.

לאחר הפיגוע חסמה המשטרה את שטח נמל התעופה ונוצרו בו עומסי תנועה גדולים. הפעילות בנמל שבה לסדרה רק לעת ערב.

## לאחר הפיגוע
ארגון החזית העממית לשחרור פלסטין פרסם הודעה כי הוא נוטל את האחריות לפיגוע.

בחקירה שנערכה באירופה לאחר הפיגוע התברר כי הנוסע שנהרג נשא דרכון מזויף, שנגנב מאזרח הולנדי בשם זה מספר חודשים לפני כן. אפשר שהוא קיבל את המזוודות הממולכדות מאזרח כוויתי בעת שהתאכסנו שניהם ערב הטיסה באותו בית מלון בווינה, או במועד אחר סמוך לטיסה. משטרת וינה טענה כי מטענו של ההרוג נבדק היטב לפני שעלה שם לטיסה לישראל.

חוקרי הפיגוע שיערו כי האדם שנהרג בפיגוע לא ידע שתיק היד שלו הכיל חומר נפץ, שכן לו ידע זאת סביר שהיה מפעיל את חומר הנפץ קודם לכן, בעת שהיה מוקף באנשים רבים יותר. התברר כי היה ברשותו כרטיס טיסה לשם יציאה מישראל שעות אחדות לאחר שהגיע אליה. ייתכן שהוא הוטעה על ידי שולחיו לחשוב שתיק היד הכיל חפצי ערך שאותם עליו להוביל לישראל ולמסור אותם שם.

קצינת הביטחון שנהרגה, , הוכרה כחללת מערכת הביטחון ונקברה בבית הקברות הצבאי קריית שאול. הוענק לה ציון לשבח מאת שר הביטחון. רחוב נקרא על שמה בעיר מגוריה בני ברק.

## קישורים חיצוניים
* כתבות מאתר עיתונות יהודית היסטורית:
**דבר, 26 במאי 1976:
*** יונה שמשי, חשדם של אנשי הביטחון בלוד הביא לבדיקת בעל מטען התופת (המשך), (המשך)
*** בלונדיני בעל לבוש מרופט שנראה מבולבל ולא דיבר
*** "החזית העממית": אנחנו אחראים
*** זאב בארט, רק כבסים היו במזוודות של מילר (המשך)
*** נמל בן-גוריון אחר הפיצוץ (תמונות)
**דבר, 27 במאי 1976:
*** זאב בארט, בווינה נחקר הקשר הכוויתי של "מולר"
*** מולר האמיתי התלונן בהולנד על אבדן דרכונו לפני כמה חדשים (המשך)
*** "הוגו מולר" התכוון לצאת לאתונה
*** "מרגלית, עשית חובתך" - ספד האב השכול על הקבר הפתוח
** זאב בארט, מזוודותיו של מילר הוחלפו בווינה ביום ב', דבר, 30 במאי 1976
* , באתר הגבורה

## הערות שוליים

1976, בן-גוריון
קטגוריה:נמל התעופה בן-גוריון
קטגוריה:1976 בישראל
אולפנת להב"ה

**אולפנת אמי"ת להב"ה** היא אולפנא אזורית שש-שנתית השוכנת ביישוב קדומים. משנת 2014 היא מסונפת לרשת אמי"ת.
שמאל|ממוזער|270 פיקסלים|אולפנת אמי"ת להב"ה בקדומים

## האולפנה
אולפנת להב"ה (**ל**ישוב **ה**ארץ **ב**דרך **ה**תורה) הוקמה בשנת ה'תשמ"ב (1982), על ידי תושבי קדומים וביניהם שרה אליאש בשכונת גבעת שלם שביישוב קדומים שבשומרון.

האולפנה היא מוסד תורני ואינטגרטיבי המיועד לתושבות השומרון. התלמידות מגיעות ללימודים במערך הסעות האוסף אותן מהיישובים השונים.

חטיבת הביניים מונה כ-14 כיתות והחטיבה העליונה מונה כ-29 כיתות. באולפנה למדו עד שנת הת'שע"ו כ-130 תלמידות בנות העדה האתיופית, אשר כ-50 מתוכן היו תלמידות אולפן וכולן התגוררו בתוכנית פנימייה של האולפנה. בנות העדה האתיופית הגיעו ממרכזי קליטה מרחבי הארץ ובנות נוספות נשלחו במסגרת עליית הנוער מכל רחבי הארץ. בתחילת שנת ה'תשע"ז נסגרה רוב פנימיית האולפנא ונשארו בה קומץ תלמידות הלומדות בכיתה י"ב ועם סיומן השנה תיסגר הפנימייה סופית.

לאולפנה מגיעות בנות מכ- 38 יישובים בשומרון. האולפנה מורכבת מאוכלוסייה מגוונת והטרוגנית. כל התלמידות ניגשות לבחינות בגרות ומעל 97% עומדות בהן בהצלחה מלאה.

באולפנא מגמות רבות ובהן: פיזיקה, כימיה, ביולוגיה, לימודי ארץ ישראל, תיאטרון, עיצוב גרפי, ביו-רפואה, לימודי קולנוע וספרות מורחב, היסטוריה מורחב, תושבע מורחב ועוד..
כמו כן מוצעים לתלמידות מגוון של חוגים: העשרה תורנית, חוגי מדע, רובוטיקה, נבחרת התעמלות ,דיבייט וחוגי העשרה יצירתיים.

בשנת תשנ"ד קיבלה האולפנה את פרס החינוך. פרס זה ניתן בעיקר עבור השיטות הבלתי קונבנציונליות לטיפול באינטגרציה, הכוללת טיפול פרטני ואינטנסיבי בתלמידות הנזקקות לעזרה לימודית ולכל לעזרה אחרת.

עד שנת תשע"ו כיהן הרב יוני לביא כרב האולפנה אך החליט לפרוש מן התפקיד, בנוסף כיהנה בתפקיד גם הרבנית דוקטור שולמית בן שעיה עד שנת תשפ"ג כ-7 שנים. כיום מחליפה אותם הרבנית יעל קייזלר.

עומדת בראש האולפנה דוקטור נעמה מילר, תושב היישוב קדומים, ולפניה עמדו בראש האולפנה הרב אפרים זיק, עינת וולך, מלכה אנגל ושרה אליאש.

## חזון האולפנה ודרכה החינוכית

האולפנא מחנכת לזהות יהודית ושייכות לארץ ישראל, תוך מעורבות מעשית בעם ישראל. האולפנא, מסייעת לכל תלמידה להוציא לפועל את הפוטנציאל האישי המצוי בה מבחינה לימודית, חינוכית וחברתית.

הצוות מתאים תוכנית לימודים לכל בת, החל מעידוד למצטיינות, דרך תגבור תורני למעוניינות וכלה בעזרה לתלמידות מתקשות, במטרה שכל בת תיגש לבגרות מלאה בהצלחה. האולפנא מוגדרת כבית ספר ניסויי משנת תשנ"ז, ומתקיימים בו ניסויים פדגוגיים וחינוכיים חדשניים.

האולפנא שואפת לתת מגוון אפשרויות וביטוי עצמי לכלל האוכלוסייה שבוחרת לגור באזור ושמה דגש על אינטגרציה לימודית ועל תרומה חברתית, התנדבות ומעורבות. המדיניות הזאת נקבעה בתחילת הדרך על ידי הצוות הגרעיני של המורים שהאמין באינטגרציה והתנגד לסלקטיביות.

## קישורים חיצוניים
* 
* אולפנת להב"ה, באתר סטנדר

להבה
קטגוריה:אמי"ת
קטגוריה:קדומים: מבנים
רונה יארסטיין

**רונה אלמנינג יארסטיין** (בנורווגית: **Rune Almenning Jarstein**, נולד ב-29 בספטמבר 1984 בשיין שבנורווגיה) הוא כדורגלן נורווגי שמשחק כשוער בהרקולס מנורווגיה.

## קריירת מועדונים
יארסטיין החל את הקריירה במועדון הרקולס בעירו שיין, וכבר כנער נתפס ככישרון גדול, וזכה להתעניינות ממועדונים בכירים באירופה כמו באיירן מינכן ומנצ'סטר יונייטד, אליהם הגיע למבחנים. בשנת 2002, כאשר היה בן 18, החל יארסטיין לשחק באוד גרינלנד הנורווגית, שם שיחק עד לתום עונת 2007, אז ירדה הקבוצה לליגת המשנה הנורווגית. בקיץ 2007 עבר יארסטיין לרוזנבורג הנורווגית, שם שיחק שלוש עונות, וזכה עם הקבוצה באליפות ליגת העל הנורווגית לשנת 2009. לאחר עונה זו, איבד יארסטיין את מקומו בהרכב לשוער השוודי דניאל אורלונד, ובמרץ 2010 בחר לעזוב את הקבוצה ולעבור לוויקינג הנורווגית, שם שיחק שלוש עונות.

בדצמבר 2013 חתם יארסטיין על חוזה בהרטה ברלין מהבונדסליגה, במטרה להיות שוער המשנה של תומאס קראפט. יארסטיין ערך בסך הכל שלוש הופעות בעונה וחצי הראשונות שלו בהרטה ברלין. בעונת 2015/16 יארסטיין תפס את מקומו של קראפט בהרכב, לאחר שקראפט נפצע בכתפו. יארסטיין הציג יכולת מצוינת בעונה זו, בה הרטה ברלין הייתה חלק מהצמרת, וסיימה את העונה במקום השישי, ונשאר השוער הראשון בקבוצה גם לאחר שקראפט החלים מפציעתו. עקב יכולתו הטובה, הוארך חוזהו של יארסטיין בהרטה ברלין עד לתום עונת 2018/19. בעונת 2016/17 המשיך יארסטיין לעמוד בשערה של הרטה ברלין, וכך גם בעונת 2017/18.

ב-1 ליולי 2023 שוחרר מהרטה ברלין. 

ב-23 לאפריל 2024 חתם בהרקולס מנורווגיה.

## קריירה בינלאומית
באוגוסט 2007 ערך יארסטיין את הופעת הבכורה במדי נבחרת נורווגיה, בניצחון 1–2 על נבחרת ארגנטינה במשחק ידידות. יארסטיין היה שוער המשנה של הנבחרת במשך תקופה ארוכה, אך בשנת 2011 הפך לשוער הראשון, לאחר שהשוער הקודם יון קנודסן נפצע. בינואר 2013 הצהיר מאמן השוערים של נבחרת נורווגיה פרודה גרודאס שיארסטיין הוא השוער הראשון הקבוע של הנבחרת. יארסטיין היה השוער הבכיר במוקדמות מונדיאל 2014 ומוקדמות יורו 2016, אך נבחרתו לא הצליחה להעפיל לטורנירים עצמם.

## קישורים חיצוניים

קטגוריה:כדורגלנים נורווגים
קטגוריה:שוערי כדורגל נורווגים
קטגוריה:כדורגלני אוד גרינלנד
קטגוריה:כדורגלני רוזנבורג
קטגוריה:כדורגלני ויקינג
קטגוריה:כדורגלני הרטה ברלין
קטגוריה:כדורגלני נבחרת נורווגיה
קטגוריה:ספורטאים זרים בגרמניה
קטגוריה:נורווגים שנולדו ב-1984
מלון גבורה

**מגדל אחמד עבד א-רחים אל-עטאר** (בערבית: **برج أحمد عبد الرحيم العطار**), או בשמו באנגלית **מלון גבורה** (באנגלית: **Gevora Hotel**), הוא גורד שחקים סופר גבוה בדובאי, איחוד האמירויות הערביות. בית המלון ממוקם על כביש E 11. המלון בעל ארבעה כוכבים נפתח בפברואר 2018, לאחר תקופת בנייה של שתים עשרה שנים. יש בו 528 חדרים הפרוסים על פני 75 קומות, והוא כולל גם מסעדות ובריכה על גבי החניון.

מלון גבורה נמצא קרוב למרכז הפיננסי הבין-לאומי של דובאי (DIFC) ולתחנת המטרו הנושאת את שמו, למגדל הוורד, ולמגדלי האמירויות.

## הבניין
גובהו של הבניין הוא 342 מטרים (1,122 רגל) והוא כולל 78 קומות מתוכן 76 קומות עיליות ו-2 קומות תת-קרקעיות והוא כולל צריח סריג מוזהב. בניית הבניין החלה בשנת 2005 והסתיימה בשנת 2017.

נכון לשנת 2025, המגדל הוא התשיעי בגובהו בדובאי, העשירי בגובהו באיחוד האמירויות הערביות, ה-13 בגובהו במזרח התיכון וה-78 בגובהו בעולם. הבעלים של הבניין הוא אחמד עבד אל-רחים אל-עטאר נכסים.

אל-עטאר פרופרטיס שיווקה ומכרה נכסים רבים בדובאי בעשור האחרון; למרות זאת, הם לא סיימו את רוב הפרויקטים שהם החלו לבנות. חלק מהפרויקטים שלהם דוגמת מגדלי טורונטו ומגדל ונקובר בוטלו לאחרונה על ידי סוכנות הרגולציה לנדל"ן של דובאי (RERA) . הם נתבעו על ידי משקיעים רבים שאיבדו את כספם. בין הפרויקטים שנבנו על ידי הקבוצה: lobal Point, Polaris Poladio .Skyscraper, Toronto tower Vancouver Tower, Vue De Lac, Vista De Lago.

## קישורים חיצוניים
* 

* מלון גבורה באתר המועצה לבניינים גבוהים וסביבת מחיה עירונית (CTBUH)
* מלון גבורה באתר .SkyscraperPage 
* מלון גבורה באתר de zeen

## הערות שוליים

מלון גבורה
מגדל הנסיכה

**מגדל הנסיכה** (בערבית: **برج الأميرة**) הוא גורד שחקים סופר גבוה בעל 101 קומות ובגובה של  אשר משמש לדירות מגורים בלבד וממוקם בסמוך למרינה של העיר דובאי שבאיחוד האמירויות הערביות.

הבניין הוא השלישי בגובהו בדובאי, לאחר מגדל מרינה 101 ומגדל בורג' ח'ליפה וה-36 בגובהו בעולם. מגדל הנסיכה היה מגדל המגורים הגבוה בעולם משנת 2012 עד שנת 2015 אז נעקף על ידי מגדל שדרת פארק 432 שבמנהטן, ניו יורק, ניו יורק, ארצות הברית.

## סקירה
הנדסת הבניין בוצעה על ידי סייד מג'יד האשמי כמהנדס ראשי וסגנו מוחמד עלי אלוגאלי.

הבניין כולל 763 יחידות דיור, 957 חניות תת-קרקעיות (נפרסות על פני שש קומות), ו-8 נקודות מכירה קמעונאיות. הבניין הושלם ונמסר על ידי החברה המפתחת - תַעְמיר הולדינגס - בספטמבר 2012.

הבניין כולל 107 קומות בהם קומות קרקע, 6 קומות תת-קרקעיות (קומות חנייה) ו-100 קומות עיליות אשר משמשות לדירות מגורים.

## גלריית בנייה

קובץ:Princess Tower Under Construction on 9 November 2007.jpg|9 נובמבר 2007
קובץ:Princess Tower Under Construction on 1 February 2008.jpg|1 פברואר 2008


## קישורים חיצוניים

* מגדל הנסיכה באתר CTBUH

הנסיכה
קטגוריה:איחוד האמירויות הערביות: בתי מגורים
עונת 2003/2004 בליגת העל בכדורסל

**עונת 2003/2004 ב[[ליגת העל בכדורסל]] ** הייתה העונה ה-50 של תחרות ארצית בישראל והעונה הרביעית של ליגת העל. הליגה כללה 12 קבוצות. העונה הסדירה כללה 22 מחזורים, כאשר כל הקבוצות נפגשו פעמיים. שמונה הראשונות הועלו לסדרות רבע הגמר. לאחר מכך בין הקבוצות המנצחות נערכו משחקי בבית חצי הגמר, כאשר לכל קבוצה היו 6 משחקים. הגמר נערך  בסדרה של טוב מ-5 כאשר המנצחת בסדרת הגמר זוכה באליפות. 

על ניצחון במשחק הוענקו שתי נקודות ונקודה בודדת הוענקה על ההפסד במשחק. לליגה העליונה עלתה עירוני אשקלון.

העונה הסדירה החלה ב-26 באוקטובר 2003 הסתיימה ב-21 במרץ 2004.  לאחר הפלייאוף, העונה הסתיימה בניצחון של מכבי תל אביב בפעם ה-11 ברציפות ובפעם ה-44 בתולדות המועדון.

בהתאם לתוצאות העונה עירוני רמת גן ירדו ליגה.
## טבלת הליגה

## פלייאוף

### בית חצי הגמר

בבית חצי הגמר נערכו 6 מחזורים וכל הקבוצות שעלו לבית חצי הגמר נפגשו פעמיים.

## כדורסלנים מצטיינים
* לושיוס דייוויס ממכבי ראשדון לציון היה מלך הסלים עם 23.1 סלים למשחק.
* דורון שפר מהפועל ירושלים היה מלך הסלים הישראלי עם 14.0 סלים למשחק
* אנתוני פארקר ממכבי תל אביב נבחר לשחקן העונה.
* מאיר טפירו מהפועל ירושלים נבחר לשחקן הישראלי של העונה.

## ראו גם

* גביע המדינה בכדורסל 2003/2004

## קישורים חיצוניים
* מידע מאתר מנהלת הליגה

קטגוריה:2004 בישראל: כדורסל
קטגוריה:עונות בליגה העליונה בכדורסל בישראל
קטגוריה:2003 בישראל: ספורט
קטגוריה:תחרויות כדורסל ב-2004
קטגוריה:תחרויות כדורסל ב-2003
אל בורות המים (סרט)

**אל בורות המים** הוא סרטו התיעודי של מוטי קירשנבאום בשני חלקים משנת 1982 ששודר בערוץ הראשון.

## אודות הסרט
בסרט מסייר הבמאי מוטי קירשנבאום עם נעמי שמר ועמוס קינן ברחבי ארץ ישראל ומשוחח איתם על אהבתם לארץ ישראל. במהלך הסרט הם עוברים בהתיישבות ביהודה ושומרון בראשיתה ופוגשים את הדמויות במקום. בין הדמויות שמרואיינות בסרט הם ראשי המתיישבים דאז ישראל הראל, אורי אליצור, שמואל אופן, פנחס ולרשטיין והרב יואל בן נון. הקריינות של מוטי קירשנבאום לאורך הסרט בין הסצנות היא ציטוטים מתוך ספרו של קינן "אל ארצך,אל מולדתך" שראה אור ב-1981

בנוסף בסרט מוצגים דיונים בנושאי ארץ ישראל ומדינת ישראל באולם צוותא ובהנחיית איציק בן נר, ובהשתתפות עמוס קינן, נעמי שמר, עמוס עוז ואברהם יפה.

קטע מפורסם מהסרט הוא האמירה של עמוס עוז שמתח ביקורת על "ירושלים של זהב" בגלל 'היעדרם' של הערבים שישבו בירושלים המזרחית מן השיר ("כיכר השוק ריקה", "אין יורד אל ים המלח"). שמר הגיבה על כך בסרט: "זה מעורר בי זעם נורא, הטיעון הזה. זה כאילו בן אדם מתגעגע לאהובתו והוא בא אל הפסיכיאטר שלו [...] ואז הפסיכיאטר אומר לו 'אל תדאג, היא לא לבד במיטה'... עולם שהוא ריק מיהודים, הוא בשבילי כוכב מת וארץ ישראל שהיא ריקה מיהודים היא בשבילי שוממת וריקה".

שירה המפורסם של נעמי שמר "אל בורות המים" נכתב בראשית שנות השמונים בעבור הסרט.

הסרט נחשב לאחד מסרטיו החשובים של מוטי קירשנבאום ובהלווייתו רונה קינן ביצעה את השיר "אל בורות המים".

## קישורים חיצוניים
*אל בורות המים פרק 1, כאן.
*אל בורות המים פרק 2, כאן.
* שיתופי-חדשני / בורות המים של עמוס קינן, טור דעה על הסרט מאת הפובליציסט אורי הייטנר.
* אל בורות המים / נעמי שמר, פינתי השבועית ברדיו "אורנים", 29.9.15 , בלוג ערוץ 10.
* 

## הערות שוליים

קטגוריה:הערוץ הראשון: תוכניות וסדרות
דיאדורה

ממוזער|250x250 פיקסלים|נעלי דיאדורה
**דיאדורה** (באיטלקית: **Diadora**) היא יצרנית איטלקית של נעליים, ציוד ובגדי ספורט עבור ענפי ספורט שונים: כדורגל, טניס, רוגבי, ציוד רכיבה על אופניים, ריצה ואתלטיקה. משרדי החברה הראשיים נמצאים בעיר קיירנו די סן מרקו, שבפרובינציית טרוויזו, איטליה, אך גם בעלת משרדים בארצות הברית, הונג קונג, ספרד ובריטניה.

## היסטוריה
החברה נוסדה בשנת 1948 על ידי מרסלו דניאלי והוכרה כחברה לייצור נעליים עבור טיפוס הרים.

בזכות טיב מוצריו הפכה חברתו לשם מוכר ברחבי השוק האיטלקי.

בשנות ה-60 של המאה העשרים החלה דיאדורה לייצר ציוד סקי, נעליים וסרבלי עור לאופנוענים.

בשנות ה-70 החלה החברה לייצר נעלי ריצה, בגדי כדורגל, טניס וציוד ספורט נוסף שאותם מייצרת עד היום.

באמצע שנות ה-70 סימנה דיאדורה את דריסת הרגל הראשונה שלה בעולם הכדורגל לאחר שהחלה בהתקשרות עם שחקן הכדורגל האיטלקי רוברטו באטגה שייעץ לחברה. בהמשך החלה בהתקשרות גם עם שחקנים נוספים ובהם: גיז'רמו וילאס, מרטין מאליגן ושחקן הטניס ביורן בורג. בזכות שיתופי הפעולה הרבים והציוד הטכנולוגי המתקדם של החברה, הפכה דיאדורה למותג משמעותי בשוק העולמי והאמריקאי.

בשנות ה-80 הרחיבה את פעילותה בייצור מוצרים לענפים חדשים: אופניים, כדורסל, כדורעף, מרוצי מכוניות ואגרוף.

ב-30 ביוני 1998, רכשה דיאדורה את חברת Invicta, חברה המתמחה בציוד לאתלטיקה.

בשנת 2000 חתמה על חוזה עם מועדון הכדורגל שפילד וונסדיי, אנגליה.

בשנת 2007 חתמה על חוזים עם מועדון הכדורגל דינמו זאגרב, קרואטיה. מועדון הכדורגל מכבי נתניה, ישראל. מכבי תל אביב, הפועל חיפה ומועדון הכדורגל בית"ר ירושלים, ישראל. חוזים שנמשכו עד שנות ה-2000 המאוחרות.

בשנת 2008 חתמה דיאדורה על מיזם משותף עם חברת Win Hanverky והקימו חברה חדשה Winor International Company Limited שתהיה בעלת זכויות על המותג "דיאדורה" בסין, הונג קונג, ומקאו כדי שתוכל לייצר, לעצב ולשווק את מוצרי דיאדורה במדינות אלה ובשוק האסייתי.

ביוני 2009, נרכשה השליטה בחברה על ידי מריו מורטי פולגטו, המייסד והיו"ר של חברת Geox האיטלקית.

כיום נחשבת "דיאדורה" לאחת החברות המובילות בעולם בייצור בגדי ונעלי ספורט וציוד ספורט מתקדם. בעלת הכנסות של יותר מ-300 מיליון יורו בשנה ובעלת הסכמי חסות עם שחקני כדורגל מפורסמים בעבר ובהווה ובהם: פרנצ'סקו טוטי, רוי קין, ג'ורג' וואה, רוברטו באג'ו, ג'וזפה סיניורי ואנטוניו קסאנו.
ממוזער|מדי כדורגל של דיאדורה
ממוזער|בגדי אתלטיקה של דיאדורה

## קישורים חיצוניים

* 

קטגוריה:מותגי הנעלה
קטגוריה:חברות אופנה איטלקיות
מגדל וורף טיימס סקוור

**מגדל וורף טיימס סקוור **(בסינית: **无锡九龙仓项目A塔**; בסינית מסורתית: **無錫九龍倉項目A塔**) הוא גורד שחקים סופר גבוה אשר נבנה בסגנון של אדריכלות מודרנית הממוקם בעיר וושי שבסין. המגדל מתנשא לגובה של 339 מטר וכולל 68 קומות. בנייתו של המגדל אשר מתפרס על שטח של 280,000 מ"ר החלה בשנת 2011 והושלמה כעבור 3 שנים, בשנת 2014. נכון לשנת 2025, מגדל וורף טיימס סקוור הוא הבניין הגבוה בוושי, ה-56 בגובהו בסין, ה-67 בגובהו באסיה וה-106 בגובהו בעולם.

## ראו גם
* גורדי השחקים הגבוהים בעולם
* וושי מאוי סיטי - מלון מריוט

## קישורים חיצוניים

* מגדל וורף טיימס סקוור באתר המועצה לבניינים גבוהים וסביבת מחיה עירונית (CTBUH)
* מגדל וורף טיימס סקוור באתר Hong Kong Wharf Group
* מגדל וורף טיימס סקוור באתר משרד האדריכלים אידאס
* מגדל וורף טיימס סקוור באתר SkyscraperPage

קטגוריה:וושי: גורדי שחקים
טמבקוי

**טמבקוי** (שם מדעי: *Colossoma macropomum*) הוא מין יחיד בסוגו של דג מים מתוקים גדול החי בנהרות אמריקה הדרומית כמו האורינוקו ובייחוד בברזיל, לרבות האמזונאס. הוא אחד מהדגים הגדולים ביותר במים מתוקים. 
## מאפיינים
טמבקוי שייך למשפחת הפיראניים שבסדרת החריתאים והוא קרוב משפחה רחוק של הפיראניות התוקפניות. אך בניגוד אליהן הוא ניזון מפירות, רגוע אך גדול ממדים - אורכו מגיע עד 1 מטר ומשקלו עד ל-40 ק"ג. הוא המין הגדול ביותר במשפחת הפיראניים. הוא שייך לקבוצת דגי הפאקו , הדומים לפיראניה ובעלי שיניים דומות לשיני אדם.

דג זה בעל ראש מעוגל עם עיניים שקועות, מצח מוגבה וגב מגובנן והסנפירים קצרים. הוא נושם בעזרת הזימים אבל כשחסר חמצן במים הוא יכול לנשום אוויר באמצעות העור הלח שלו.

דג זה כמעט לגמרי צמחוני וניזון בנהרות וכן ביערות מוצפים מפירות וזרעים שנפלו למים ועוזר להפיץ את הזרעים בתוך היערות. הצעירים ניזונים גם מחרקים, רכיכות ומעלים.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ז'ורז' קיווייה
קטגוריה:פיראניים
קטגוריה:מקריני סנפיר יחידים בסוגם
קטגוריה:מגה-פאונה של אמריקה הדרומית
קטגוריה:ברזיל: דגי מים מתוקים
קטגוריה:דגי האמזונאס
קטגוריה:בעלי חיים שתוארו ב-1818
עונת 1999 בליגת העל הרוסית בכדורגל

**עונת 1999 בליגת העל הרוסית** הייתה העונה השמינית של ליגת העל הרוסית, מאז שנוסדה לאחר פירוק ליגת העל הסובייטית ב-1991 והייתה ליגת הכדורגל הבכירה ביותר ברוסיה. ספרטק מוסקבה זכתה שוב באליפות, לאחר שהובילה במשך 25 מחזורים רצופים.

האליפות יצאה לדרך ב-3 באפריל והסתיימה ב-8 בנובמבר 1999.
## מבנה
העונה נפתחה עם 16 קבוצות ונערכה בשיטת טבלת אליפות בעלת 2 סבבים, בדומה לאליפויות הקודמות.
## התפתחויות
במהלך העונה שיניק ירוסלבל החליפה 4 מאמנים עקב כישלונה להתבסס בליגה הבכירה, בעוד אוראלאן אליסטה החליפה 5 מאמנים.

בסיום העונה הודחו שיניק וז'מצ'וז'ינה סוצ'י, במקומן העפילו אנז'י מחצ'קלה ופאקל וורונז'.

## הקבוצות

בעונת 1999 של הדיוויזיה הרוסית העליונה נטלו חלק הקבוצות הבאות:

## טבלת האליפות

### מוליכות הטבלה

ImageSize = width:1070 height:80
PlotArea = left:20 right:30 bottom:40 top:0
Period = from:1 till:30.9
ScaleMajor = unit:year increment:1 start:1
TimeAxis = orientation:horizontal
Colors =
  id:Spartak value: red
  id:Dinamo value: white
  id:Zenit  value: rgb(0.0,0.8,0.9)
  
PlotData=
  bar:Position width:15 color:white align:center

  from:1 till:2 shift:(0,19) text:"טינז" color:Zenit
  from:2 till:5 shift:(0,19) text:"ומניד" color:Dinamo
  from:5 till:30 shift:(0,19) text:"הבקסומ קטרפס" color:Spartak

## קישורים חיצוניים
*עונת 1999 באתר rsssf.com

קטגוריה:עונות בליגת העל הרוסית בכדורגל
קטגוריה:תחרויות כדורגל ב-1999
אל בורות המים (שיר)

"**אל בורות המים**" הוא שיר שכתבה והלחינה נעמי שמר על ארץ ישראל.

## היסטוריה של השיר
השיר "אל בורות המים" נכתב והולחן בשנת 1982 על ידי נעמי שמר בעבור הסרט התיעודי "אל בורות המים" שביים מוטי קירשנבאום. זהו גם שיר הנושא של האלבום "אל בורות המים" שהוציאה שמר בשנת 1982.

מלבד נעמי שמר את השיר ביצעו הגבעטרון, להקת הכל עובר חביבי, עמיר בניון, דני רובס, דורית פרקש, סיון טלמור ורונה קינן – שביצעה את השיר בהלווייתו של קירשנבאום.
בשנת 2025 גם עמיחי פלסר הוציא ביצוע יחד עם אליסף פיניש.

## ניתוח
יש הרואים קשר לשיר "ירושלים של זהב", בעקבות השימוש החוזר בביטוי "בורות המים".

בשיר ירושלים של זהב בתחילה נאמר על בורות המים "איכה יבשו", ולבסוף, בבית שנוסף לאחר שחרור העיר ירושלים והר הבית – "חזרנו אל בורות המים".

בשיר "אל בורות המים" מתוארת השיבה לבורות המים כשיבה למולדת – בה ניתן למצוא "צל בקיץ" ולבנות "עיר ובית".

## קישורים חיצוניים

* 

## הערות שוליים

קטגוריה:שירי דני רובס
קטגוריה:שירי רונה קינן
קטגוריה:שירי חוה אלברשטיין
קטגוריה:שירים בעברית
קטגוריה:שירים שנכתבו על ידי נעמי שמר
קטגוריה:שירים שהולחנו על ידי נעמי שמר
קטגוריה:שירים על ארץ ישראל
יצחק סבן (קצין משטרה)

**יצחק (איציק) סבן** (נולד ב-1966) הוא קצין במשטרת ישראל בדרגת תת-ניצב, בתפקידו האחרון שירת כמפקד מרחב מג"ב ירושלים.

## ביוגרפיה
סבן מילא תפקידי פיקוד במשמר הגבול, שימש ראש ענף אגף המבצעים, סגן מפקד מרחב מג"ב דרום וסגן מפקד מרחב מג"ב ירושלים. ב-2011 מונה למפקד מרחב מג"ב חוף ובאוקטובר 2013 מונה למפקד מרחב מג"ב מרכז. ביולי 2016 מונה למפקד מרחב מג"ב ירושלים בדרגת תת-ניצב ושירת בתפקיד עד ספטמבר 2018. במהלך תפקידו התעמת עם מפקד מג"ב קובי שבתאי, העימות הוביל לכך שסבן לא שובץ בתפקיד קבוע לאחר מכן. הוא שימש כפרויקטור במגוון תפקידים ובהם פרויקטור מיוחד להיערכות לקראת החלת הריבונות ביהודה ושומרון, ראש מנהלת המשטרה לבחירות לכנסת, ופרויקטור לבחינת היערכות המשטרה לגל הקורונה השני.

ביולי 2022 פוטר מהמשטרה על ידי השר לביטחון פנים עומר בר-לב, הוא הגיש לבית המשפט המחוזי עתירה נגד השר לביטחון פנים והמפכ"ל קובי שבתאי, שהתקבלה במהלך ינואר 2023 ופיטוריו בוטלו.

## קישורים חיצוניים
* חילופי מפקדים במג"ב ירושלים, אתר משטרת ישראל, 18 ביולי 2016

## הערות שוליים

קטגוריה:שוטרי משמר הגבול
קטגוריה:תתי-ניצבים במשטרת ישראל
קטגוריה:ישראלים שנולדו ב-1966
ויקטור פון שויכנשטיל

**ויקטור גראף פון שויכנשטיל** (בגרמנית: **Viktor Graf von Scheuchenstuel**; 10 במאי 1857 ויטקוביץ, האימפריה האוסטרית – 17 באפריל 1938 וינה, גרמניה הנאצית) היה מפקד בכיר בצבא האוסטרו-הונגרי במלחמת העולם הראשונה.

## ביוגרפיה
### תחילת דרכו
שויכנשטיל נולד ב-10 במאי 1857 בעיר ויטקוביץ שהשתייכה אז לאימפריה האוסטרית. כיום נמצאת העיר בתחומי צ'כיה המודרנית. הוא למד בקורס לקצינים, ובשנת 1874 התגייס לצבא בדרגת לויטננט. הוא הועלה לדרגת אובר-לויטננט, ולמד באקדמיה הצבאית בווינה. לאחר סיום לימודיו בשנת 1886, מילא במטכ"ל האוסטרו-הונגרי תפקידי פיקוד ומטה. בשנת 1903 קיבל פיקוד על הרגימנט ה-30, ובשנת 1907 קודם לדרגת גנרל מיור וקיבל פיקוד על בריגדת החי"ר ה-69. בשנת 1908 קיבל פיקוד על הדיוויזיה ההררית ה-8, ובשנת 1910 על דיוויזיית החי"ר ה-10. בשנת 1911 הועלה לדרגת פלדמרשל-לוטננט ובשנת 1912 קיבל פיקוד על דיוויזיית החי"ר ה-9.

### מלחמת העולם הראשונה

ב-13 בספטמבר 1914, במהלך מלחמת העולם הראשונה, קיבל פיקוד על הקורפוס השמיני שחנה בפראג. הוא השתתף בפלישה לסרביה, והתבלט במיוחד בקרב על עיר הבירה בלגרד. בשנת 1916 הוא השתתף בפלישה לאלבניה, ולאחר מכן הוא הועבר לחזית האיטלקית ולחם בקרב אסיאגו ב-15 במאי של אותה שנה. לאחר הקרב מונה לחבר במועצה המלכותית. בעקבות מתקפת ברוסילוב הועבר הקורפוס שלו לחזית המזרחית.

במהלך הקרבות נגד הרוסים נכנס שויכנשטיל לעימות מול הפיקוד העליון משום שסירב להוביל את חייליו במצב שנראה חסר תקווה. הקורפוס השמיני פורק, ושויכנשטיל אולץ לצאת לפנסיה. למזלו, פרנץ יוזף הראשון, קיסר אוסטריה התערב לטובתו והחזיר אותו לצבא. ב-8 בספטמבר 1916 הוא קיבל פיקוד על הקורפוס הראשון, שהיה חלק מהארמייה השביעית של הרמן קבש, והועבר לחזית נגד רומניה. הוא לא נשאר ברומניה זמן רב, שכן עד מהרה נכנעה זו האחרונה והוא הוחזר לחזית האיטלקית. ב-28 בפברואר 1917 הוא נעשה אציל והוענק לו התואר "גראף".

ב-28 בפברואר 1917 הוא קיבל פיקוד על הארמייה ה-11 בחזית האיטלקית, ויחד עמה זכה בניצחון מוחץ בקרב קפורטו. ב-16 בנובמבר הוא הועלה לדרגת גנרל-אוברסט, שהיא דרגת ביניים בין גנרל לפילדמרשל. הוא המשיך לפקד על הארמייה שלו בין היתר בקרב הנהר פיאווה, ובקרב ויטוריו ונטו. הוא פרש מהצבא ב-1 בינואר 1919.

### אחריתו
לאחר פרישתו חי שויכנשטיל בווינה עד מותו ב-17 באפריל 1938.

## קישורים חיצוניים

* מידע אודות קברו של שויכנשטיל

קטגוריה:גנרלים אוסטרו-הונגרים
קטגוריה:אנשי צבא אוסטרו-הונגרים במלחמת העולם הראשונה
קטגוריה:מפקדי ארמיות בצבא אוסטרו-הונגריה במלחמת העולם הראשונה
קטגוריה:מפקדי גייסות בצבא אוסטרו-הונגריה במלחמת העולם הראשונה
קטגוריה:ילידי 1857
קטגוריה:נפטרים ב-1938
אלכסנדר פון קרובטין

**אלכסנדר [[פרייהר]] פון קרובטין** (בגרמנית: **Alexander Freiherr von Krobatin**; 12 בספטמבר 1849 אולומואוץ, האימפריה האוסטרית – 28 בספטמבר 1933 וינה, אוסטריה) היה מפקד בכיר בצבא האוסטרו-הונגרי במלחמת העולם הראשונה.

## ביוגרפיה
### תחילת דרכו
קרובטין נולד ב-12 בספטמבר 1849 בעיר אולומואוץ שהשתייכה אז לאימפריה האוסטרית. כיום נמצאת העיר בתחומי צ'כיה. הוא למד באקדמיה צבאית לתותחנים, ובשנת 1869 נכנס לצבא בדרגת לויטננט. הוא בילה עוד מספר שנים בלימוד התפקיד של הארטילריה, והתפרסם כמומחה בתחום. בשנת 1873 הועלה לדרגת אובר-לויטננט, ומ-182 עד 1877 שימש כמדריך באקדמיה הצבאית הטכנית. בשנת 1895 הועלה לדרגת אוברסט, ובשנת 1896 מונה לחבר במטכ"ל. בשנת 1900 הועלה לדרגת גנרל-מיור, ובשנת 1910 לדרגת פלדצוגמייסטר.

### מלחמת העולם הראשונה

קרובטין היה מיודד מאוד עם הרמטכ"ל קונרד פון הצנדורף, ובמהלך משבר יולי בשנת 1914 היה מבעלי הברית הבולטים של הצנדורף שדרשו להכריז מלחמה על סרביה באופן מיידי. עם פרוץ מלחמת העולם הראשונה קרובטין היה אחראי על רתימת הכלכלות של אוסטריה והונגריה לטובת המלחמה, ולדאוג לאספקה סדירה של מזון וכן של תחמושת וציוד. קרובטין מילא את תפקידו בנאמנות, והצליח לשלש את מספר פגזי הארטילריה שהיו זמינים בכל דיוויזיה.

בפברואר 1916 הועלה לדרגת גנרל-אוברסט, שהיא דרגה הגבוהה מגנרל אולם נמוכה מפילדמרשל. קרובטין היה אחראי על התמודדות עם המשבר שנגרם עם כניסתה של רומניה למלחמה, מה ששלל מאוסטרו-הונגריה משאבים חיוניים כמו נפט. במהלך כינוס של מועצת הכתר ב-9 בספטמבר 1916 קרובטין העלה הצעה אשר נועדה להעניק לצבא סמכויות בלתי-מוגבלות לתפוס מזון ולהעניש את אלו שיסתירו אותו. ההצעה נדחתה על הסף עקב וטו שהטילו עליה קנצלר אוסטריה קרל פון שטירגק וראש ממשלת הונגריה אישטוון טיסה.

עם פיטוריו של הצנדורף במרץ 1917 (רודולף שטגר-שטיינר פון שטיינשטטן מונה במקומו), נותר קרובטין ללא ידידים במועצת הכתר. באפריל 1917 הוא קיבל פיקוד על הארמייה העשירית ופיקד עליה בצורה מעולה במהלך קרב קפורטו באוקטובר של אותה שנה. ב-5 בנובמבר הוא הועלה לדרגת פילדמרשל. הארמייה שלו נכללה במסגרת קבוצת ארמיות דרום טירול, והשתתפה בקרב הנהר פיאווה. ב-26 באוקטובר 1918 בעיצומו של קרב ויטוריו ונטו מסר מפקד הקבוצה יוזף אוגוסט, ארכידוכס אוסטריה לקרובטין את הפיקוד על הקבוצה כולה, והוא המשיך לפקד עליה עד סוף המלחמה במקביל לפיקודו על הארמייה העשירית.

### אחריתו
מיד לאחר סיום המלחמה יצא קרובטין לפנסיה, ואת שארית חייו חי בווינה. הוא החזיק בתואר דוקטור לשם כבוד מהמכון הטכני של וינה. הוא מת בווינה ב-28 בספטמבר 1933.

## קישורים חיצוניים

* אלכסנדר פון קרובטין באתר מלחמת העולם הראשונה 
* אלכסנדר פון קרובטין באתר lexikon-erster-weltkrieg 

קטגוריה:מרשלים אוסטרו-הונגרים
קטגוריה:מרשלים אוסטרים
קטגוריה:מפקדי ארמיות בצבא אוסטרו-הונגריה במלחמת העולם הראשונה
קטגוריה:אוסטרים שנולדו ב-1849
קטגוריה:נפטרים ב-1933
ילגבה (כדורגל)

**ילגבה** (בלטבית: **FK Jelgava**) הוא מועדון כדורגל לטבי מהעיר ילגבה אשר הפסיק להתחרות כמועדון מקצועני ב-2021. 

## היסטוריה
המועדון הוקם לראשונה בשנות ה-70 על ידי עובדים במפעל מכוניות. ב-1977 הקבוצה העפילה לראשונה לליגה הלטבית הבכירה, בעונתה הראשונה בליגה סיימה במקום השביעי. ב-1988 זכתה בדאבל היסטורי בלטביה, ולאחר שנה זכתה באליפות שנייה. ב-1990 התאחד עם קבוצה נוספת מהעיר ילגבה לקבוצה אחת.

בשנות ה-90 ילגבה הייתה לאחת הקבוצות החזקות בליגה, כאשר סיימה שלוש פעמים כסגנית הליגה, וזכתה פעמיים בגביע, עם זאת הקבוצה נקלעה לקשיים כספיים וקיבלה חסות מאוניברסיטת לטביה, וכתוצאה מכך שינתה את שמה לריגה.

ב-2004 הוקם המועדון FK ילגבה שהחל לשחק בליגה הלטבית השנייה, לאחר חמש שנים העפילה לליגה הראשונה.

## תארים
**[[ליגת העל הלטבית]] (2):**
* 1988, 1989
**[[הגביע הלטבי]] (6):**
* 1988, 1993. 1996, 2009/2010, 2013/2014, 2014/2015

## הופעות באירופה

## קישורים חיצוניים
* 

קטגוריה:קבוצות כדורגל לטביות
קטגוריה:קבוצות כדורגל שהוקמו ב-2004
ראקיה אברהים

**ראקיה אברהים** (בערבית: **راقية إبراهيم**; נולדה בשם **רחל אברהם לוי**, בערבית: ر**اشيل أبراهام ليفي**; 22 ביוני 1919 – 13 בספטמבר 1977) הייתה שחקנית קולנוע יהודיה-מצרית, שהתפרסמה בשנות ה-40 וה-50 של המאה ה-20.

## קורות חיים
אברהים נולדה למשפחת סוחרים יהודית אמידה בעיר אל-מנצורה שבמצרים. התחנכה בבתי ספר צרפתיים בעיר, ומאוחר יותר למדה בפקולטה לאומנויות. מגיל צעיר התעניינה במיוחד בשירה, ואף לימדה זמרה בבתי ספר. הופעתה הפומבית הראשונה הייתה במספר תוכניות בתחנת הרדיו שהייתה בבעלות הסופר פרד ריפאעי, ולאחר מכן הצטרפה ללהקה התיאטרלית הלאומית. באמצע שנות השלושים פנתה אליה במאית הקולנוע המצרית בהיג'ה חפיז, והציעה לה לשחק בסרטה "ליילה בת המדבר". הסרט יצא ב-1937 וזכה להצלחה גדולה, ואף הוצג בפסטיבל הסרטים בברלין בשנת 1939. לאחר סרטה הראשון שיחקה בסרטים מצריים רבים, ואף זכתה בפרסים עבור סרטי קולנוע בבימויו של מוחמד כרים. נישאה למהנדס הקול המוסלמי מוסטפא וואלי, אך לאחר מהפכת הקצינים החופשיים ב-1952 ביקשה להתגרש ממנו ולאחר השלמת הסרט "אהבה מטורפת" ב-1956 היגרה לארצות הברית. בסך הכל שיחקה במצרים ב-19 סרטים שונים. בארצות הברית נישאה ליהודי אמריקאי, הולידה ילדים והקימה עם בעלה חברת הפקות קולנוע משלה.

לכל אורך חייה, יחסה לציונות ולמדינת ישראל הצעירה היה חם, והיא ויתרה על אזרחותה המצרית כדי לקבל אזרחות ישראלית. עובדה זו הובילה את השלטון המצרי להאשים אותה בקשר עם המוסד ובמעורבות ברצח הפיזיקאית ומדענית הגרעין המצרית סמירה מוסא, שהייתה ידידתה הקרובה.

אברהים נפטרה בארצות הברית ב-13 בספטמבר 1977.

על פי שמועות שהופצו לקראת הבחירות במצרים ב-2011, המדינאי המצרי ומזכ"ל הליגה הערבית לשעבר, עמר מוסא הוא בנה. טענה זו הוכחשה על ידו.

## קישורים חיצוניים

## הערות שוליים

קטגוריה:שחקניות קולנוע וטלוויזיה יהודיות מצריות
קטגוריה:אמנים יהודים הידועים בשם במה
קטגוריה:זמרות יהודיות מצריות
קטגוריה:אומנים יהודים שפעלו בארצות ערב
קטגוריה:פעילים ציונים במצרים
קטגוריה:מפיקות קולנוע יהודיות אמריקאיות
קטגוריה:ילידות 1919
קטגוריה:מצרים שנולדו ב-1919
קטגוריה:נפטרות ב-1977
קטגוריה:נפטרים ב-1977
עונת 2000 בליגת העל הרוסית בכדורגל

**עונת 2000 בליגת העל הרוסית** הייתה העונה התשיעית של ליגת העל הרוסית, מאז שנוסדה לאחר פירוק ליגת העל הסובייטית ב-1991 והייתה ליגת הכדורגל הבכירה ביותר ברוסיה. העונה שוחקה מ-24 במרץ ועד 12 בנובמבר 2000.

ספרטק מוסקבה זכתה שוב באליפות, לאחר שהוליכה את טבלת האליפות במרבית העונה, חרף מאבק עיקש של קבוצת לוקומוטיב מוסקבה שסיימה לבסוף כסגנית האלופה.
## מבנה
העונה נפתחה עם 16 קבוצות ונערכה בשיטת טבלת אליפות בעלת 2 סבבים, בדומה לאליפויות הקודמות.

בסיום העונה הודחו אוראלאן אליסטה (שהחליפה 4 מאמנים לאורך העונה) ולוקומוטיב ניז'ני נובגורוד. במקומן העפילו טורפדו-זי"ל וסוקול סראטוב.

## הקבוצות

בעונת 2000 של הדיוויזיה הרוסית העליונה נטלו חלק הקבוצות הבאות:

## טבלת האליפות

### מוליכות הטבלה

ImageSize = width:1070 height:80
PlotArea = left:20 right:30 bottom:40 top:0
Period = from:1 till:30.9
ScaleMajor = unit:year increment:1 start:1
TimeAxis = orientation:horizontal
Colors =
 id:Spartak value: red
 id:Loko value: rgb(0.0,0.502,0.0)

PlotData=
 bar:Position width:15 color:white align:center

 from:1 till:5 shift:(0,19) text:"קטרפס" color:Spartak
 from:5 till:7 shift:(0,19) text:"וקול" color:Loko
 from:7 till:19 shift:(0,19) text:"קטרפס" color:Spartak
 from:19 till:22 shift:(0,19) text:"ביטומוקול" color:Loko
 from:22 till:30 shift:(0,19) text:"קטרפס" color:Spartak


## קישורים חיצוניים

*עונת 2000
קטגוריה:עונות בליגת העל הרוסית בכדורגל
קטגוריה:תחרויות כדורגל ב-2000
אמליה וגה

**אמליה וגה** (בספרדית: **Amelia Vega**; נולדה ב-7 בנובמבר 1984) היא דוגמנית וזמרת דומיניקנית. מיס תבל 2003.

## ביוגרפיה
וגה נולדה בסנטיאגו דה לוס קביירוס, לאם טייסת, אשר ייצגה את הרפובליקה הדומיניקנית בתחרות מיס עולם של שנת 1980, ולאב רופא, שעבד בין היתר גם בניו יורק.

היא למדה בבית ספר למשחק ודוגמנות בעירה וב-2003 נבחרה למלכת היופי של הרפובליקה הדומיניקנית, בתחרות מיס תבל 2003 שנערכה באותה שנה בפנמה קטפה את המקום הראשון מבין 71 מתמודדות מרחבי העולם ובנוסף זכתה בפרס על התלבושת הלאומית. במסגרת תפקידה כמיס תבל לקחה חלק בפעילויות צדקה של עמותות שונות.

וגה זכתה בפרס מדליית הכבוד בהמשחקים הפאן-אמריקאיים 2003 ובאותה שנה הנחתה את פסטיבל המוזיקה הלטינית הנערך בארצה.

הופיעה על גבי מגזינים שונים וביניהם קוסמופוליטן והרפרס בזאר ותמונתה הופיעה בקמפיין של חברת הקוסמטיקה "קאוור גירל".

הנחתה את תוכניות המציאות "Voces de América" ו-"Suegras" ששודרו בערוץ טלמונדו ו-"Segunda Oportunidad" ששודרה בטלוויזיה המקסיקנית.

ב-2005 הופיעה וגה בסרט "קובה סיפור אהבה".

וגה הופיעה על כריכת הספר שיצא לאור על ידי "ארגון מיס תבל" הנקרא "יופי אוניברסלי". ב-2010 הוציאה אלבום שירים שאותו הקליטה ובנוסף היא מחזיקה בבעלותה שני בוטיקים.

## קישורים חיצוניים

* 

קטגוריה:נשים דומיניקניות
קטגוריה:משתתפות בתחרות מיס תבל 2003
קטגוריה:זוכות מיס תבל
קטגוריה:קצרמר אישים
קטגוריה:ילידות 1984
ג'ויס ג'ירו

**ג'ויס מארי ג'ירו מוחיקה** (באנגלית: **Joyce Marie Giraud Mojica**; נולדה ב-4 באפריל 1975) היא שחקנית ודוגמנית פוארטו ריקנית.

## ביוגרפיה
ג'ירו נולדה בעיירה אגואס בואנס (אנ') בפוארטו ריקו ב-4 באפריל 1975. היא סיימה את לימודיה בגיל 16, והחלה לדגמן זמן קצר לאחר מכן על מנת לעזור לאמה בתשלומי שכר הלימוד עבור לימודיה באוניברסיטה ונהפכה לאחת מדוגמניות העל המובילות בפוארטו ריקו והופיעה בקמפיינים בינלאומיים רבים.

היא החלה ללמוד באוניברסיטה הבין-אמריקאית של פוארטו ריקו (אנ'), משם יש לה שני תארים; אחד בעבודה סוציאלית ואחד בחינוך מיוחד. לאחר סיום לימודיה עבדה עם ילדים מעוטי יכולת ובפרויקטים של דיור ציבורי בפוארטו ריקו.

## קריירה
ב-1994 זכתה בתחרות מיס עולם-פוארטו ריקו וייצגה את מדינתה בתחרות מיס עולם וב-1998 זכתה בתחרות מיס תבל-פוארטו ריקו וייצגה את מדינתה פעם נוספת בתחרות מיס תבל שם נבחרה לסגנית שנייה.

לאחר התחרות במאי קולנוע פורטו ריקני ליהק אותה לסרטו "Coralito tiene dos maridos" משנת 1999. לאחר מכן שיחקה בסדרות הטלוויזיה משמר המפרץ, היפים והאמיצים, החיים היפים של זאק וקודי, ג'ואי ובסרט אחי איפה האוטו שלי.

כיום היא משמשת כבעלים של אקדמיה לדוגמנות ביחד עם מלכת יופי לשעבר נוספת.

## חיים אישיים
בשנת 2009 נישאה ג'ירו למפיק הקולנוע הגרמני מועמד פרס האוסקר מייקל אוהובן (אנ'). יש להם שני בנים, לאונרדו אלכסנדר מייקל מריו בנג'מין (יליד 2010) ומייקל ולנטינו מריו ארתור בנג'מין (יליד 2011).

## פילמוגרפיה

### קולנוע

### טלוויזיה

## קישורים חיצוניים

קטגוריה:שחקניות קולנוע וטלוויזיה פוארטו ריקניות
קטגוריה:דוגמניות פוארטו ריקניות
קטגוריה:זוכות מיס פוארטו ריקו
קטגוריה:משתתפות בתחרות מיס עולם 1994
קטגוריה:משתתפות בתחרות מיס תבל 1998
קטגוריה:משתתפות עקרות בית אמיתיות
קטגוריה:אישים ממוצא ספרדי
קטגוריה:אישים ממוצא צרפתי
קטגוריה:אמריקאיות שנולדו ב-1975
ג'סיקה טאק

**ג'סיקה טאק** (באנגלית: **Jessica Tuck**; נולדה ב-19 בפברואר 1963) היא שחקנית אמריקאית.

## ביוגרפיה
טאק נולדה בניו יורק. היא בעלת תואר שני בפסיכולוגיה מאוניברסיטת ייל.

טאק התפרסמה כששיחקה באופרת הסבון "לחיות את החיים" ועל תפקידה הייתה מועמדת לפרס אמי ול"פרס אופרות הסבון".

בין השנים 1999 ל-2005 היא כיכבה בסדרת הדרמה המשפטית "המשפט של איימי". שיחקה גם בסרטים "המזכירה", "היי סקול מיוזיקל 2" ו"היי סקול מיוזיקל 3". ב-2008 לוהקה לסדרת הדרמה "דם אמיתי".

היא ביצעה הופעות אורח ביותר מחמישים סדרות טלוויזיה. ביניהן, "ימי חיינו", "סיינפלד", "בוסטון ליגל", "מסובך", "האנטומיה של גריי", "ליזה על פי דרישה", ובין היתר בסדרות הטלוויזיה "שחור-כזה" ו"צרות טובות" ב-2019.   

בשנת 2020 החלה לשחק בסדרת הטלוויזיה "העלאה" באמזון פריים וידאו, בתפקיד אימו של ניית'ן (רובי אמל), ובאותה שנה ביצעה הופעות אורח גם בסדרות הטלוויזיה "שריפות קטנות בכל מקום", "מוקד 911" ו"המתמחה".   

בשנת 2021 שיחקה בסדרה "*B Positive"* של רשת CBS.  

בשנת 2022 החלה לשחק בעונתה השלישית של סדרת המדע בדיוני "עבור כל האנושות" שנוצרה ונכתבה על ידי רונלד ד. מור עבור אפל TV פלוס.   

### חיים אישיים
טאק נשואה ואם לבת.

## קישורים חיצוניים

קטגוריה:שחקניות קולנוע וטלוויזיה אמריקאיות
קטגוריה:בוגרות אוניברסיטת ייל
קטגוריה:בוגרי אוניברסיטת ייל
קטגוריה:אמריקאיות שנולדו ב-1963
קטגוריה:אמריקאים שנולדו ב-1963
ג'וני בלינדה

**ג'וני בלינדה** (באנגלית: **Johnny Belinda**) הוא סרט קולנוע אמריקאי משנת 1948 בבימויו של ז'אן נגולסקו  המבוסס על מחזה בשם זה מאת אלמר האריס שהועלה בברודוויי ב-1940.

המחזה מבוסס על מקרה אמיתי שהיה במקום מגוריו של האריס באי הנסיך אדוארד. הוא עוסק באונס, נושא שלפי קוד הייז היה אסור עד אז לעסוק בו בסרטים.

העלילה מתרחשת בכפר דייגים קטן באי קייפ ברטון בנובה סקוטיה, קנדה בתחילת המאה ה-20. החיים מתרכזים בכנסייה והרכילויות הזדוניות פורחות.

ב-1967 הופק סרט טלוויזיה בשם זה עם מיה פארו בתפקיד בלינדה וכן ב-1982 עם רוזנה ארקט בתפקיד בלינדה.

המחזה הועלה בתיאטרון אהל ב-1956.

## פרסים
*ג'יין ויימן זכתה בפרס אוסקר לשחקנית הטובה ביותר
*הסרט זכה פרס גלובוס הזהב כסרט הטוב ביותר (ביחד עם האוצר מסיירה מדרה)

## תקציר העלילה
ד"ר רוברט ריצ'רדסון (לו איירס) הוא רופא בכפר דייגים קטן. הוא רווק ואת משק הבית שלו מנהלת סטלה (ג'ן סטרלינג) המאוהבת בו אבל הוא מתעלם מכך.
למשפחת מקדונלד יש חווה קטנה ועיקר פרנסתה הוא מהפעלת טחנת קמח קטנה. בלק מקדונלד (צ'ארלס ביקפורד) הוא אלמן שאשתו מתה בלידה. הוא גר בחווה עם אחותו אגי (אגנס מורהד) ובתו בלינדה (ג'יין ויימן) שהיא חירשת מלידה. כולם חושבים שהיא גם מפגרת ומכנים אותה "גולם" (Dummy). הרופא מתקשר אליה דרך שפת הסימנים ומסתבר לו שהיא בחורה מבינה וחכמה. באחד הלילות מגיע אחד מאנשי הכפר, לוקי מקורמיק (סטפן מקנאלי), לחווה כשהוא שתוי. הוא מוצא את בלינדה לבד ואונס אותה. כתוצאה מכך נכנסת בלינדה להריון אך מסרבת לגלות מי האב. כולם חושדים ברופא ומתרחקים ממנו, דבר שפוגע בפרנסתו.

הרופא מיילד את בלינדה והיא מחליטה לקרוא לתינוק, ג'וני. באחד המקרים מגיע לוקי מקורמיק לחווה, מתבונן בג'וני וללא כוונה מגלה לבלק שהוא האב. הוא עוזב את החווה אך בלק דולק אחריו ומאיים לפרסם זאת בכל הכפר. מתפתח ביניהם עימות אלים שבסופו משליך לוקי את בלק מהצוק אל מותו בים. לוקי מתחתן לאחר זאת עם סטלה.

מצב החווה מידרדר לאחר מותו של בלק. לוקי משכנע את ועד הכפר שבלינדה אינה מסוגלת לגדל את התינוק וכי עליה למסור לו אותו לאימוץ.
לוקי וסטלה מגיעים לחווה. סטלה מציגה לבלינדה את המכתב המבקש ממנה לוותר על התינוק. בלינדה מסרבת בתוקף, מעלה את התינוק לקומה השנייה ונועלת את הדלת. כאשר סטלה מספרת לבעלה כי בלינדה מסרבת לתת את התינוק הוא מתמלא חימה ומגלה לה שהוא אבי הילד. הוא נכנס לבית החווה, עולה במדרגות ומנסה לפרוץ את הדלת אך בלינדה יורה והורגת אותו.

בלינדה מובאת למשפט באשמת רצח. היא עולה לדוכן העדות וד"ר ריצ'רדסון מנסה לעזור לה על ידי תרגום לשפת הסימנים. נראה שסיכוייה הולכים ונחלשים. גם מועלית ההשערה שהוא אבי התינוק ורישיונו עלול להישלל. ברגע האחרון לא יכולה סטלה להתאפק. היא מכריזה בפני כולם כי בעלה הוא אבי הילד ומתארת את מה שקרה כאשר ניסה לקחת אותו בכוח מבלינדה. בלינדה משתחררת, ג'וני מוחזר לה וביחד עם הרופא ודודתה הם חוזרים לחווה.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אונס בקולנוע
קטגוריה:זוכי פרס גלובוס הזהב לסרט דרמה הטוב ביותר
קטגוריה:סרטי 1948
קטגוריה:סרטי ג'יין ויימן
קטגוריה:סרטי האחים וורנר
קטגוריה:סרטי שחור-לבן אמריקאיים
קטגוריה:סרטים אמריקאיים המבוססים על סיפור אמיתי
קטגוריה:סרטים באנגלית
קטגוריה:סרטים מבוססי מחזות
קטגוריה:סרטים על מוגבלות
קטגוריה:סרטים על חירשים
אלמז איינה

**אלמז איינה** (באנגלית: **Almaz Ayana**; נולדה ב-21 בנובמבר 1991) היא אתלטית אתיופית, האלופה האולימפית (ריו דה ז'ניירו 2016), אלופת העולם (לונדון 2017) ושיאנית העולם לשעבר בריצת 10,000 מטר ואלופת העולם בריצת 5000 מטר (בייג'ינג 2015).

## ביוגרפיה
איינה נולדה וגדלה באתיופיה. בנעוריה התמחתה בריצת 3000 מטר מכשולים. באליפות העולם לנוער באתלטיקה שהתקיימה בקנדה ב-2010 סיימה חמישית ובהמשך השנה שברה את שיא הנוער בריצה זו כשקבעה תוצאה של 9:22:51 דקות.

ב-2012 עברה להתחרות בריצת 5000 מטר. באליפות העולם באתלטיקה 2013 זכתה במדליית ארד בריצת 5000 מטר בתוצאה של 14:51.33 דקות, לאחר הזוכה מסרט דפאר וסגניתה מרסי צ'רונו. ב-2014 זכתה במדליית זהב באליפות אפריקה שהתקיימה במרוקו, בשיא אליפות של 15:32.72 דקות.

ב-17 במאי 2015 קבעה שיא אישי של 14:14.32 דקות כשניצחה בתחרות ליגת היהלום בשאנגחאי. באוגוסט 2015 זכתה במדליית זהב בריצת 5000 מטר באליפות העולם שהתקיימה בבייג'ינג בשיא אליפות של 14:26.83 דקות.

ב-2 ביוני 2016 שיפרה את שיאה האישי כשניצחה בתחרות ליגת היהלום ברומא בתוצאה של 14:12.59 דקות, התוצאה השנייה בטיבה בכל הזמנים לאחר שיאה של טירונש דיבאבה.

### אלופה אולימפית
באולימפיאדת ריו דה ז'ניירו (2016) זכתה איינה בשתי מדליות, זהב וארד. מדליית זהב, בריצת 10000 מטר בשיא עולם חדש של 29:17.45 דקות, לפני ויויאן צ'רויוט מקניה (29:32.53 דקות) ובת ארצה טירונש דיבאבה (29:42.56 דקות) ומדליית ארד, בריצת 5000 מטר בתוצאה של 14:33.59 דקות, אחרי ויויאן צ'רויוט (14:26.17 דקות) והלן אובירי מקניה (14:29.77 דקות).

באליפות העולם באתלטיקה 2017 זכתה במדליית זהב בריצת 10,000 מטר בתוצאה של 30:16.32 דקות. בריצת 5000 מטר זכתה במדליית כסף בתוצאה של 14:40.35 דקות לאחר המנצחת הלן אובירי.

## קישורים חיצוניים

## הערות שוליים

קטגוריה:רצים אתיופים למרחקים ארוכים
קטגוריה:אלופות אולימפיות: ריצת 10,000 מטרים
קטגוריה:אלופות עולם באתלטיקה
קטגוריה:אתלטיות באולימפיאדת ריו דה ז'ניירו (2016)
קטגוריה:אלופות אולימפיות אתיופיות: אתלטיקה
קטגוריה:שיאניות עולם אתיופיות: אתלטיקה
קטגוריה:אתלטית השנה בעולם
קטגוריה:רצות 3000 מטר מכשולים
קטגוריה:רצות 5000 מטר
קטגוריה:אתיופיות שנולדו ב-1991
קטגוריה:אתיופים שנולדו ב-1991
הקורפוס השמיני (ורמאכט)

**הקורפוס השמיני** (בגרמנית: **VIII. Armeekorps**) היה קורפוס של הורמאכט שלחם במלחמת העולם השנייה.

## היסטוריה
### הקמה ראשונה
הקורפוס הוקם בברסלאו ב-1 באוקטובר 1934 בשם "הקורפוס השמיני", והועמד תחת פיקודו של אוואלד פון קלייסט, שהוחלף ב-4 בפברואר 1938 על ידי ארנסט בוש. במהלך ההשתלטות על צ'כוסלובקיה במרץ 1939 השתלט הקורפוס על אוסטרבה. 

בפרוץ המלחמה היה בוש מפקד הקורפוס ה-8 שהיה חלק מהארמייה ה-14 במסגרת קבוצת ארמיות דרום, ופיקד עליו בפלישה לפולין. ב-25 באוקטובר 1939 מונה ולטר הייץ למפקד הקורפוס ה-8, במקום ארנסט בוש שמונה למפקד הארמייה ה-16. במהלך המערכה על צרפת לחם הקורפוס כחלק מהארמייה הרביעית במסגרת קבוצת ארמיות A, והובילו באופן אישי בחציית נהר האואז ב-10 ביוני 1940. במהלך מבצע ברברוסה לחם הקורפוס כחלק מהארמייה התשיעית במסגרת קבוצת ארמיות מרכז, והשתתף עמו בקרב ביאליסטוק-מינסק, בקרב סמולנסק, ובקרב על מוסקבה.

לאחר התרעננות בצרפת השתתף הקורפוס במתקפת הקיץ הגרמנית ב-1942 כחלק מהארמייה השישית, ולחם עימה בקרב סטלינגרד. הייץ שהיה נאצי קנאי, הורה לירות בכל מי שינסה להיכנע לאויב. ב-31 בינואר נכנע הקורפוס יחד עם כל שרידי הכוחות שהיו בכיס הדרומי בסטלינגרד וחייליו נלקחו לשבי.

### הקמה שנייה
במרץ 1943 הוקם קבוצת הקרב ההנה, בפיקודו של גוסטב ההנה, שהשתייכה לארמייה ה-16, וב-20 ביולי 1943 הפכה קבוצת הקרב לקורפוס השמיני החדש. ב-1 באפריל 1944 מונה יוהנס בלוק למפקד הקורפוס, והקורפוס הועבר תחת פיקוד הארמייה השנייה במסגרת קבוצת ארמיות מרכז. ב-15 באפריל 1944 מונה הנס שלמר למפקד הקורפוס, וב-12 במאי חזר ההנה לפקד על הקורפוס. באוגוסט הועבר הקורפוס תחת פיקוד הארמייה התשיעית, וב-10 בספטמבר 1944 מונה ולטר הרטמן למפקד הקורפוס. בינואר 1945 לחם הקורפוס במהלך מבצע ויסלה-אודר, ובפברואר הועבר הקורפוס תחת פיקוד הארמייה ה-17, ולחם עימה בקרב על שלזיה. ב-19 במרץ 1945 מונה פרידריך ויזה למפקד הקורפוס, וב-20 באפריל החליפו הורסט פון מלנתין, שפיקד על הקורפוס עד סוף המלחמה.

## מפקדים
### הקמה ראשונה
* אוואלד פון קלייסט (10 באוקטובר 1934 - 2 בפברואר 1938)
* ארנסט בוש (2 בפברואר 1938 - 25 באוקטובר 1939)
* ולטר הייץ (25 באוקטובר 1939 - 31 בינואר 1943)

### הקמה שנייה
* גוסטב ההנה (מרץ 1943 - 1 באפריל 1944)
* יוהנס בלוק (1 באפריל 1944 - 15 באפריל 1944)
* הנס שלמר (15 באפריל 1944 - 12 במאי 1944)
* גוסטב ההנה (12 במאי 1944 - 10 בספטמבר 1944)
* ולטר הרטמן (10 בספטמבר 1944 - 19 במרץ 1945)
* פרידריך ויזה (19 במרץ 1945 - 20 באפריל 1945)
* הורסט פון מלנתין (20 באפריל 1945 - 8 במאי 1945)

## סדר הכוחות
### המערכה בפולין
במערכה בפולין כלל הקורפוס את היחידות הבאות:
* דיוויזיית הפאנצר ה-5
* הדיוויזיה ה-8
* הדיוויזיה ה-28
* הדיוויזיה ה-239
* רגימנט האס אס גרמניה

### המערכה בצרפת
במערכה על צרפת כלל הקורפוס את היחידות הבאות:
* הדיוויזיה ה-8
* הדיוויזיה ה-28
* הדיוויזיה ה-87
* הדיוויזיה ה-267

### מבצע ברברוסה
במבצע ברברוסה כלל הקורפוס את היחידות הבאות:
* הדיוויזיה ה-8
* הדיוויזיה ה-28
* הדיוויזיה ה-161

### קרב סטלינגרד
בקרב סטלינגרד כלל הקורפוס את היחידות הבאות:
* הדיוויזיה ה-76
* הדיוויזיה ה-113

### מבצע ויסלה-אודר
במבצע ויסלה-אודר כלל הקורפוס את היחידות הבאות:
* הדיוויזיה ה-251
* דיוויזיית הפולקסגרנדיר ה-6
* דיוויזיית הפולקסגרנדיר ה-45

## קישורים חיצוניים
* הקורפוס ה-8 באתר lexikon-der-wehrmacht 

## הערות שוליים

קטגוריה:זירת מזרח אירופה במלחמת העולם השנייה 
קטגוריה:יחידות גרמניות בקרב סטלינגרד
8
מבצר רפאע

**מבצר רפאע** (בערבית: **قلعة الرفاع**, בתעתיק מדויק: **קלעת אלרפאע**) הידוע גם כ**מבצר סלמאן בן אחמד אלפאתח** (בערבית: **قلعة سلمان بن أحمد الفاتح**) הוא מבצר בעיר רפאע שבבחריין. המבצר יושב על מקום שהיווה נקודה אסטרטגית חשובה בעבר ועד 1869 שימש המבצר כמקום מושבה של ממשלת בחריין. בשנת 1993 שופץ המבצר בצורה משמעותית.

## היסטוריה
הדעות חלוקות לגבי זמן בנייתו של המבצר. יש הטוענים כי הוא נבנה בשנת 1812 בתקופת שלטונו של סלמאן בן אחמד אלפאתח אלח'ליפה. מנגד יש הטוענים כי הוא נבנה במהלך המאה ה-17, תקופת שלטונה של האימפריה הספווית בבחריין ובמהלך המאה ה-19 הוסב להיות מגוריו של סלמאן בן אחמד אלפאתח אלח'ליפה.

## מבנה
המבצר מורכב משלושה אזוריים מרכזיים היוצאים לחצר פנימית משותפת. בכל אחד מהאזורים קיימת חצר נוספת ממנה יוצאים המבנים השונים.

## קישורים חיצוניים

רפאע
קטגוריה:בחריין
רן ובר

**רן ובר** (נולד בשנת 1973) הוא סופר, מרצה ומטפל זוגי. מחבר רבי המכר "סוד הנקודה הטובה", "להיות בשמחה" וספרים נוספים.

## ביוגרפיה
נולד בתל אביב בשנת 1973 במשפחה חילונית לאבא עורך דין. גדל בהרצליה פיתוח. בכור מבין שלושה בנים, ודור רביעי לשושלת משפטנים.

לאחר הצבא היה יזם הייטק מצליח והיה ממקימי הכפר האקולוגי "פאצ'ה מאמא" בקוסטה ריקה. כיזם הייטק הוא היה אחד ממייסדי ונטורה תקשורת אינטרנט ישראל בע״מ (VCI) אשר הייתה מחלוצות חברות האינטרנט בישראל (בשנת 1994) וחברה ל־IBM ישראל וגופים אחרים כדי לספק אתרים לחברות גדולות כגון ישקר, בנק לאומי, פקרד-בל NEC ועוד.

ונטורה הקימה מספר סטארטאפים כגון: R-U-Sure בשותפות עם יוסי ורדי ומשקיעים נוספים. ובר שימש כסמנכ״ל פיתוח עסקי והיה בקשר עם שותפים ושותפים פוטנציאליים כגון Universal Studios וחברות ענק נוספות בארה״ב. בפעילותו כסמנכ״ל פיתוח עסקי הוא היווה גשר בין הפיתוח והשיווק בחברה וגם למעשה העביר את הצד הטכנולוגי בפגישות בארה״ב ומול המשקיעים.

לאחר מכן היה במסע רוחני במזרח ובמערב שבמהלכו למד ולימד רייקי ומדיטציה, וגם שימש כ-DJ של מוזיקת טראנס. בסוף המסע חזר בתשובה ונהיה חסיד ברסלב. למד אצל הרב טייכנר, הרב איתמר שוורץ (בלבבי משכן אבנה) ורבנים נוספים. לאחר התשובה למד לתואר בפסיכולוגיה באוניברסיטה הפתוחה וכן טיפול רגשי-נפשי בגישה יהודית/חסידית.

כיום עוסק רבות בכתיבה, העברת שיעורים והרצאות בפורומים שונים וכן בפגישות זוגיות ובפגישות אישיות. דרך התובנות והתורות של רבי נחמן מברסלב ושל גדולי החסידות.

ספריו הפכו לרבי מכר. הוא משתדל בגישתו להוות גשר וחיבור בין עולמות חילוניים ודתיים, להנגיש תורות עתיקות ולהביא כלים להתפתחות אישית ועבודה פנימית.

קרא לחוזרים בתשובה שלא להיטמע לחלוטין בציבור החרדי אלא לאמץ רק את החלקים החשובים מאורחותיו, תוך שמירה על הפריה הדדית.

נשוי ואב לשישה ילדים. מתגורר במושב כפר שמאי.

## ספריו
* **תשובה שלמה: דרכים לתשובה מאוזנת**, 2009
* **התגלות** - רומן אוטוביוגרפי, דני ספרים, 2011
* **סוד הנקודה הטובה : מסע לגילוי הטוב שבתוכנו לאור משנתו של רבי נחמן מברסלב**, דני ספרים, 2014
* **אני ואין רוכבים על אופניים**, אלומות (הוצאת בת של דני ספרים), 2016
* **מחשבי הקצין**, ספר מתח אפוקליפטי יהודי, אתנחתא (הוצאה עצמית), 2017
***The End Time Foretellers** - תרגום לאנגלית של מחשבי הקצין, 2018
***להיות בשמחה: תובנות ועצות מעשיות להוספת שמחה בחיים לאור משנתו של רבי נחמן מברסלב**, אלומות, 2018
*
***לחיות את היום: חיים ממוקדים, רגועים ויעילים יותר לאור תורתו של רבי נחמן מברסלב**, אלומות, 2020
***[https://ranweber.com/product/הסיפור-איך-להשתחרר-מסיפורים-שמנהלים-א/ הסיפור]: להשתחרר מסיפורים שמנהלים לנו את החיים לאור תורתו של רבי נחמן מברסלב, אלומות, 2021**
***[https://ranweber.com/product/מחובר-שמחהסיפוק-והצלחה-בעבודה-ובחיי-ה/ מחובר]: שמחה, סיפוק והצלחה בעבודה ובחיי היומיום לאור סיפורי מעשיות של רבי נחמן מברסלב, אלומות, 2022**

## קישורים חיצוניים
* 
* 
* 
* 
* 
* סיפור התשובה של רן ובר בערוץ הידברות

## הערות שוליים

קטגוריה:חוזרים בתשובה
קטגוריה:סופרים חרדים ישראלים
קטגוריה:סופרים כותבי עברית
קטגוריה:חסידי ברסלב
קטגוריה:הרצליה פיתוח: אישים
קטגוריה:מועצה אזורית מרום הגליל: אישים
קטגוריה:ישראלים שנולדו ב-1973
שירת דוד

**שירת דוד** היא שירה המופיעה ב. שירה זו היא אחת משש שירות המופיעות בתנ"ך. חז"ל מונים שירה זו בין עשר השירות במקרא.

השירה מופיעה בסוף ספר שמואל, לאחר סיפור שבע בן בכרי, המתת בני שאול, והתיאורים על מלחמות דוד ואנשיו בפלשתים. שירה זו מקבילה למזמור תהילים י"ח בשינויים קלים.

## תוכן השירה
דוד היה שר את השירה הזו לאחר שהיה מנצח את אויביו. דוד מודה בשירתו לה' שהצילו מכף אויביו, וכמו כן מתוארים האויבים וכוחם, חרון אפו של ה' על אויבי דוד והצלתו של מחבר השירה בידי ה'. בשירת התנ"ך מוזכרת פעמים רבות הופעתו של ה' בצאתו להציל את עמו כאשר הוא מכה את אויבי ישראל. בשביעי של פסח קורא המפטיר את שירת דוד, בה קיימים רמזים לקריעת ים סוף שאירעה על פי מסורת חז"ל בליל שביעי של פסח. שירה זו מהווה גם את ההפטרה של פרשת האזינו (רק בשנה שבה האזינו איננה שבת שובה. פעם בשלוש שנים בקירוב).

## חלוקה
אורכה של השירה הוא 51 פסוקים. קיימות חלוקות שונות לשירה; יש המחלקים לשתיים-שלוש פסקאות, ואחרים מחלקים אותה לפסקאות קטנות ורבות. יש מבין החוקרים המחלקים את שירת דוד לשני חלקים: פסוקים ב'–כ', והחלק השני פסוקים ל"ג–נ"א. בחלקה הראשון של השירה מתואר סבלו של דוד והצלתו בידי ה'. בחלקה השני מתאר המשורר כיצד ניצל בידי ה', שנתן בו כח לגבור על אויביו. החלק הראשון מתאר את מצוקתו של דוד במלחמה נגד הפלשתים והבריחה המתמדת משאול לפני עלייתו לכס המלוכה, ואילו החלק השני מתאר את ניצחונותיו לאחר הכתרתו למלך.

## מבנה השירה
250px|ממוזער|שירת דוד|טקסט=|ימיןמבנה השירה הוא קודקודי, כלומר מבנה מצטלב אשר בנוי ממספר צלעות בלתי זוגי, כאשר הרעיון המרכזי שהמשורר מבקש לטעת בקורא נמצא בצלע המרכזית בשירה. משני צידי הצלע המרכזית צלעות מקבילות זו לזו בביטויים ובמילים.
המבנה המצטלב בעל שלוש עשרה צלעות מכל צד. הרעיון המרכזי העולה משירת דוד מובע ב ובו עולה כי דוד שם מבטחו באל, והגבורה המיוחסת לאדם אינה אלא של האל, אשר נותן את הניצחון ביד המאמין השומר חוקותיו: 
## כותרת השירה

לפי כותרת השירה, דוד הוא כותב השירה לאחר שניצל מכף אויביו. כותרת זו מלמדת כי שירה זו היא שיר תודה לאלוהים. הכותרת אינה בעלת אופי שירי. בכך יש דמיון לכותרות של מספר מזמורים בספר תהילים המיוחסות לאירועים שונים בחיי דוד כמו . האירועים בשירת דוד בשמואל ב' מתוארים בכלליות.

## מקבילות בתנ"ך
### [[תהילים י"ח]]
שירת דוד המופיעה בספר שמואל ב' מופיעה גם בתהילים י"ח בשינויים מועטים. מסתבר שהשירה המקורית נאמרה בספר שמואל, ומשם נלקחה לספר תהילים תוך ליטוש קל והבהרה.

### [[תפילת חנה]]
קווים מקבילים קיימים בין שירת דוד לתפילת חנה ב. מילים דומות מופיעות בשתי השירות, בתחילתן ובסיומן.
בתפילת חנה:  ובשירת דוד: 

בסוף תפילת חנה נאמר: 
ובסוף שירת דוד נכתב: 

השירה הראשונה בספר שמואל היא שירת חנה והשירה האחרונה בו היא שירת דוד.

## השירה ב[[ליטורגיה]]
* השירה משמשת כהפטרה לשביעי של פסח ולשבת פרשת האזינו כאשר היא חלה בין יום הכיפורים לסוכות.
* הפסוק האחרון של השירה נאמר בברכת המזון (בשבתות וימים טובים כציטוט משמואל ב' ובימי חול כציטוט מתהילים).
* השירה בספר תהילים משמשת כשיר של יום בשביעי של פסח, לנוהגים לפי שיטת הגר"א.

## קישורים חיצוניים
* הקשר בין שירת דוד לקריעת ים סוף, באתר ישיבת הר ברכה

## הערות שוליים

קטגוריה:שירה בתנ"ך
קטגוריה:ספר שמואל
קטגוריה:דוד
קטגוריה:פרשת האזינו